فينما سولتي شي موظف عمومي ولا إطار ف القطاع الخاص، أو العاملين ف المؤسسات لي صالير ديالهم كيتراوح بين 5 الف درهم تال 8 ألف درهم واكثر، على معاناتهم ف العاصمة الرباط ونواحيها، غايجوبوك جواب واحد “السكن والنقل”، حيث الى لقاو شي سكن بثمن مناسب كيلقاو بلاصة بعيدة وخصك ما هي وما لونها باش توصل لمقر العمل، هذا من جانب. من جانب آخر، ناس فينما حطو يدهم ف العاصمة كيلقاوها غاليا، واخا الجودة على قد الحال، حيث كولشي عارف بلي الرباط التغذية ديالها ناقصة على بزاف د المدن، وحتى النظافة بلا منهضرو، لا مجال للمقارنة مثلا مع مراكش ومدن الشمال. ناس بزاف كيقلبو على الكرا لي يقربهم لمقر عملهم، كيلقاوه غالي، هنا هضر لحسن، أحد السماسرية لـ”كود” بالقول :” كنتحاشمو مع ناس، مول دار كيطلب مثلا 4000 درهم ف شقة صغيرة وهنا شكون يقدر يكري ب4000 دهم وشحال غايشيط ليه، هاد الموظف خصو يدير امور اخرى باش يسكن مزيان ويضبر على راسو”. وأضاف لحسن، بلي دار كتوصل ل 7000 درهم تال 8000 درهم، فقط للكراء، وسط المدينة بحال حسان وحي الليمون وشارع مولاي عبد الله والجولان. أما المناطق لي بعيدة على المركز، بحال العكاري وديور الجامع والمحيط، راه الى محطيتي 4 الف درهم لفوق مغاديش تكري، والجودة ضعيفة بزاف بلا منهضرو على لاميديتي ف المحيط. مهم الكرا ديال الكرون، ومزال معرفناش هاد وزارة السكنى والتعمير، واش دايرا شي سياسة اجتماعية ف قطاع السكن، راه كولشي واكل دق، شي نهار يخرجو ناس ويخليو ديور فاش كاريين ويباتو ف زناقي الى ستمر الوضع كما هو عليه. 
ناس واكلين الدق غير مع السكن: الكرا داير الكرون ف الرباط وسلا